MT Il-Ġurnal Uffiċjali tal-Unjoni Ewropea C 173/45

Opinjoni tal-Kumitat Ekonomiku u Soċjali Ewropew dwar “il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Aġenda Ġdida għall-Ħiliet għall-Ewropa –Naħdmu flimkien biex insaħħu l-kapital uman, l-impjegabbiltà u l-kompetittività”

[COM(2016) 381 final]

dwar il-“Proposta għal Rakkomandazzjoni tal-Kunsill dwar l-Istabbiliment ta’ Garanzija tal-Ħiliet”

[COM(2016) 382 final — 2016/0179 (NLE)]

dwar il-“Proposta għal Rakkomandazzjoni tal-Kunsill dwar il-Qafas Ewropew tal-Kwalifiki għat-tagħlim tul il-ħajja u li tħassar ir-Rakkomandazzjoni tal-Parlament Ewropew u tal-Kunsill tat-23 ta’ April 2008 dwar l-istabbiliment ta’ Qafas Ewropew tal-Kwalifiki għat-tagħlim tul il-ħajja”

[COM(2016) 383 final — 2016/0180 (NLE)]

dwar il-“Proposta għal Deċiżjoni tal-Parlament Ewropew u tal-Kunsill dwar qafas komuni għall-għoti ta’ servizzi aħjar għall-ħiliet u l-kwalifiki (Europass), u li tħassar id-Deċiżjoni 2241/2004/KE”

[COM(2016) 625 final — 2016/0304 (COD)]

dwar il-“Titjib tal-ħiliet tal-persuni fis-suq tax-xogħol”

[Opinjoni esploratorja (Il-Presidenza Maltija)]

(2017/C 173/09)

Relatur: Indrė VAREIKYTĖ Korelatur: Tatjana BABRAUSKIENĖ

Konsultazzjoni Il-Parlament Ewropew, 6.10.2016 Kummissjoni Ewropea, 17.2.2017 Kunsill tal-Unjoni Ewropea, 21.10.2016 Presidenza Maltija, 16.9.2016 Bażi legali Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Ix-Xogħol, l-Affarijiet Soċjali u ċ-Ċittadinanza Adottata fis-sezzjoni 3.2.2017 Adottata fil-plenarja 22.2.2017 Sessjoni plenarja Nru 523 Riżultat tal-votazzjoni (favur/kontra/astensjonijiet) 196/0/6

1. Konklużjonijiet u rakkomandazzjonijiet

1.1. Il-Kumitat jilqa’ l-Aġenda għall-Ħiliet Ġodda għall-Ewropa proposta mill-Kummissjoni u jemmen li din hija pass pożittiv lejn bilanċ aħjar bejn il-ħiliet meħtieġa mill-individwi, is-suq tax-xogħol u s-soċjetajiet. Jemmen ukoll li tqabbil aħjar tal-ħiliet għandu jtejjeb l-aċċess għas-suq tax-xogħol ta’ persuni b’ħiliet u dawk kompetenti.

1.2. huwa ċar li l-aġenda l-ġdida u l-inizjattivi tagħha jiffukaw fuq is-soluzzjoni ta’ kwistjonijiet attwali, l-aktar billi jiġu emendati l-istrumenti u l-miżuri eżistenti biex tittejjeb l-applikazzjoni u l-funzjonament tagħhom. Madankollu, hemm bżonn li jiġu introdotti soluzzjonijiet innovattivi fl-oqsma tal-edukazzjoni u l-iżvilupp tal-ħiliet, peress li l-Ewropa teħtieġ bidla ġenwina fundamentali fil-miri u l-funzjonament tas-settur tal-edukazzjoni u fehim tal-post u r-rwol tiegħu fis-soċjetà.

1.3. Il-KESE jenfasizza li ż-żieda fil-parteċipazzjoni fis-suq tax-xogħol, is-sodisfar tal-ħtiġijiet ta’ swieq tax-xogħol inċerti u kumplessi u qed jinbidlu, kif ukoll il-ġlieda kontra l-faqar, l-inugwaljanzi u d-diskriminazzjoni fl-UE ma jistgħux jiġu indirizzati kif xieraq mingħajr ma jitqiesu l-perspettivi soċjali u tas-sessi relatati.

1.4. Il-Kumitat jitlob lill-Kummissjoni biex tipprovdi perspettiva usa’ dwar it-tlaqqigħ funzjonali u reċiproku bejn is-sistemi ġenerali ta’ edukazzjoni u taħriġ, tax-xogħol u dawk soċjali u l-miżuri individwali tagħhom, speċjalment dwar kwistjonijiet relatati ma’ livelli ogħla ta’ edukazzjoni, ir-rwol tat-tagħlim tul il-ħajja, il-mobilità transkonfinali, il-mentalità intraprenditorjali, il-kreattività, l-innovazzjoni, u l-ħiliet soċjali u dawk interkulturali.

1.5. Il-KESE jixtieq ukoll jara rabtiet iktar espliċiti bejn l-Aġenda l-ġdida u kemm is-Semestru Ewropew kif ukoll l-Istrateġija Ewropa 2020 – b’mod partikolari, il-miri tal-edukazzjoni u l-impjiegi tagħhom; kif ukoll biex jiġi antiċipat ir-rwol tal-Aġenda Ġdida għall-Ħiliet fir-rigward tal-Aġenda 2030, l-Istrateġija tas-Suq Uniku Diġitali, l-Istrateġija tal-Ekonomija Ċirkolari, l-Involviment Strateġiku għall-Ugwaljanza bejn il-Ġeneri 2016-2019, il-Pilastru tad-Drittijiet Soċjali u l-Għanijiet ta’ Żvilupp Sostenibbli.

1.6. Il-Kumitat jiddispjaċih għan-nuqqas ta’ azzjoni speċifika fl-Aġenda l-ġdida marbuta mar-rwol ewlieni li għandu t-tagħlim mhux formali u informali fil-preparazzjoni taż-żgħażagħ għall-ħajja. Barra minn hekk, l-intraprenditorija f’sens wiesa’ (jiġifieri sens ta’ inizjattiva) mhijiex enfasizzata fl-Aġenda l-ġdida bħala ħila tal-ħajja ta’ benefiċċju għall-individwi kollha. F’dan ir-rigward il-Kummissjoni għandha tagħti attenzjoni speċjali wkoll għall-bżonnijiet ta’ ħiliet speċifiċi tal-professjonijiet liberi (1).

1.7. Il-KESE ma jistax jaċċetta li ma hemm ebda finanzjament ġdid previst biex jinforza l-Aġenda l-ġdida u jemmen bis-sħiħ li l-aħjar użu possibbli tal-programmi ta’ finanzjament eżistenti mhux se jkun biżżejjed biex jirfed l-ambizzjonijiet tal-Aġenda. Barra minn hekk, is-sorsi ta’ finanzjament proposti għall-Aġenda – b’mod partikolari l-FSE u l-Erasmus+ – diġà qed jiġu ppjanati u mqassma fil-livell nazzjonali, u b’hekk li jintużaw għall-finijiet tal-implimentazzjoni tal-Aġenda huwa saħansitra iktar inċert.

1.8. Il-Kumitat japprezza l-enfasi qawwija fuq id-djalogu mal-imsieħba soċjali u l-impriżi fl-Aġenda u jinkoraġġixxi aktar tisħiħ tad-djalogu soċjali, kif ukoll djalogu mal-organizzazzjonijiet rilevanti tas-soċjetà ċivili (OSĊ) u organizzazzjonijiet li jaħdmu direttament ma’ benefiċjarji u jistgħu jilħqu lil persuni vulnerabbli.

1.9. Il-KESE jemmen li l-Garanzija ta’ Ħiliet proposta se tagħmel differenza tanġibbli biss jekk jittieħdu tagħlimiet mill-implimentazzjoni tal-Garanzija għaż-Żgħażagħ.

1.10. L-iżvilupp tal-ħiliet fl-era diġitali qed iseħħ f’kuntest ta’ tibdil rapidu u fi żminijiet ta’ taqlib fejn il-mudelli tan-negozju jistgħu jinbidlu b’mod fundamentali. Għalhekk il-KESE jemmen li mhux biżżejjed li l-individwi jiġu megħjuna biss biex jakkwistaw sett minimu tal-ħiliet, u li huwa kruċjali li jiġi żgurat li l-Garanzija ta’ Ħiliet tkun twitti t-triq b’mod garantit li tgħin lin-nies javvanzaw aktar u tħeġġiġhom jilħqu l-ogħla livell tal-ħiliet li jista’ jinkiseb. Il-KESE jħeġġeġ għal aktar soluzzjonijiet biex jiżdied il-finanzjament, bħalma huma l-investiment pubbliku u privat, li huma neċessarji biex tkun żgurata l-provvista rapida tal-ħiliet. L-istrumenti użati f’xi Stati Membri tal-UE, bħal pereżempju l-ftehimiet kollettivi dwar liv mħallas għat-taħriġ, għandhom jiġu eżaminati wkoll.

1.11. Fl-istess ħin, huwa importanti li wieħed jagħraf li t-titjib biss tal-ħiliet individwali mhux se jagħti l-effett mixtieq ta’ impjegabbiltà jekk ma jiġux żviluppati aktar il-politiki soċjali, ekonomiċi u dawk dwar is-sessi, li huma politiki marbutin flimkien mill-qrib u ta’ appoġġ.

1.12. Il-KESE jemmen li l-isforzi għal żvilupp ulterjuri tal-QEK għandhom jiffokaw fuq it-tisħiħ tal-kooperazzjoni bejn l-Istati Membri u l-partijiet kollha interessati, l-importanza tar-rikonoxximent tal-ħiliet u l-kwalifiki għal tagħlim ulterjuri, u l-validazzjoni tal-ħiliet miksuba permezz ta’ tagħlim mhux formali u informali, b’attenzjoni speċjali għall-ħiliet trasversali. Barra minn hekk – speċjalment fir-rigward li jintlaħaq livell għoli ta’ ħiliet – huwa importanti li jittejjeb it-tagħlim mhux formali u informali b’tali mod li jkunu jistgħu jitħalltu fis-sistemi edukattivi u ta’ taħriġ formali eżistenti mingħajr tfixkil u b’mod li huwa aċċettabbli għall-partijiet interessati rilevanti kollha.

1.13. Huwa kruċjali li jiġi żgurat li l-attentat biex jitjieb il-QEK ma jsirx wisq ta’ piż u burokratiku, kif ukoll li tinkiseb aktar konsistenza bejn l-istrumenti ta’ kwalifiki tal-UE – jiġifieri l-QEK, l-ECVET u l-EQAVET. L-ESCO għandha tappoġġja l-iżvilupp tal-QEK u l-użu tiegħu, iżda huwa essenzjali li jiġu ffinalizzati l-proċessi ta’ referenzar sabiex l-ESCO tkun tista’ tikkontribwixxi.

1.14. Il-KESE jappoġġja bis-sħiħ il-Qafas il-ġdid tal-Europass, b’mod partikolari t-tibdil mill-użu tal-Europass bħala faċilità li tibbaża fuq dokumenti għal pjattaforma bbażata fuq is-servizzi. Huwa jemmen li t-trasparenza, l-użabilità, l-aċċessibbiltà u l-effiċjenza għandhom ikunu l-ixpruni ewlenin fl-iżvilupp tiegħu. Huwa kruċjali li jiġi żgurat li l-Qafas Europass imġedded huwa aċċessibbli għal persuni b’diżabilità.

1.15. Il-KESE għandu xi dubji, madankollu, dwar jekk huwiex etiku li jintużaw il-fondi tal-programm Erasmus+ bħala l-ewwel sors finanzjarju. Fl-istess ħin, il-Kummissjoni għandha terġa’ tivvaluta l-implikazzjonijiet baġitarji b’mod iktar realistiku, speċjalment fir-rigward tal-implikazzjonijiet finanzjarji għall-Istati Membri u l-implikazzjonijiet baġitarji, li jirriżultaw mit-tixrid tal-Qafas tal-Europass il-ġdid għall-pubbliku.

2. Il-kontenut essenzjali tal-proposta tal-Kummissjoni

2.1. Il-Kummissjoni adottat Aġenda Ġdida għall-Ħiliet għall-Ewropa bl-għan li jiġi żgurat li n-nies jiżviluppaw firxa wiesgħa ta’ ħiliet minn kmieni fil-ħajja u li jsir l-aħjar użu tal-kapital uman fl-Ewropa, li għandu jżid il-kapaċità għall-impjieg, il-kompetittività u t-tkabbir fl-Ewropa.

2.2. Il-Kummissjoni tikkalkula li 70 miljun Ewropew m’għandhomx biżżejjed ħiliet ta’ qari u kitba, għandhom ħiliet baxxi fil-matematika, u aktar minn 20 % prattikament ma jistgħux jaħdmu bil-kompjuter (2), ħaġa li tqegħidhom f’riskju ta’ qgħad, faqar u esklużjoni soċjali. Min-naħa l-oħra, aktar minn 30 % ta’ żgħażagħ bi kwalifiki għolja jaħdmu f’impjiegi li ma jikkorrispondux għat-talenti u l-aspirazzjonijiet tagħhom, filwaqt li 40 % ta’ min iħaddem fl-Ewropa jirrapportaw li dawn ma jistgħux isibu l-persuni bil-ħiliet li għandhom bżonn biex jikbru u jinnovaw. Fl-istess waqt, ftit wisq nies għandhom l-ispirtu intraprenditorjali u l-kompetenzi biex jibdew in-negozju tagħhom, u jibqgħu jadattaw għall-bżonnijiet li qed jevolvu tas-suq tax-xogħol.

2.3. Il-Kummissjoni temmen li ż-żieda fil-livelli tal-ħiliet, il-promozzjoni tal-ħiliet trasversali u li jinstabu modi biex jiġu antiċipati aħjar il-ħtiġijiet tas-suq tax-xogħol, inklużi dawk ibbażati fuq id-djalogu mal-industrija, huma essenzjali biex jittejbu l-opportunitajiet tan-nies fil-ħajja, u jappoġġjaw it-tkabbir ġust, inklużiv u sostenibbli kif ukoll soċjetajiet koeżivi. Sabiex tgħin tindirizza l-isfidi tal-ħiliet, il-Kummissjoni qed tipproponi għaxar inizjattivi li għandhom jiġu implimentati matul is-sentejn li ġejjin: — Garanzija tal-Ħiliet li tgħin biex l-adulti bi ftit ħiliet jiksbu livell minimu ta’ ħiliet fil-qari u l-kitba, fil-matematika u dawk diġitali u l-progress lejn kwalifika sekondarja għolja, — Reviżjoni tal-Qafas Ewropew tal-Kwalifiki għal fehim aħjar tal-kwalifiki u biex isir użu aħjar tal-ħiliet disponibbli fis-suq tax-xogħol Ewropew, — Il-“Koalizzjoni għall-Ħiliet u l-Impjiegi Diġitali” li tlaqqa’ flimkien lill-Istati Membri mal-partijiet interessati mill-edukazzjoni, l-impjieg u l-industrija sabiex jiżviluppaw għażla ta’ talent diġitali kbira ħafna u jiżguraw li l-individwi u l-forza tax-xogħol fl-Ewropa jkunu mgħammra b’ħiliet diġitali adegwati, — Il-“Pjan ta’ Azzjoni għal Kooperazzjoni Settorjali dwar il-Ħiliet” li jtejjeb il-ħiliet u jindirizza l-iskarsezza tal-ħiliet f’setturi ekonomiċi speċifiċi, — “Għodda għat-Tfassil tal-Profil tal-Ħiliet għaċ-Ċittadini ta’ Pajjiżi Terzi” biex tappoġġja l-identifikazzjoni u t-tfassil ta’ profil bikrija tal-ħiliet u l-kwalifiki ta’ dawk li jfittxu asil, ir-refuġjati u migranti oħrajn, — Reviżjoni tal-Qafas Europass, li toffri lin-nies għodod aħjar u iktar faċli biex jippreżentaw il-ħiliet tagħhom u jakkwistaw informazzjoni utli f’ħin reali dwar ħtiġijiet u xejriet ta’ ħiliet li mbagħad jistgħu jgħinu fl-għażliet ta’ karriera u ta’ tagħlim, — L-edukazzjoni u t-taħriġ vokazzjonali (ETV) issir l-ewwel għażla billi jittejbu l-opportunitajiet għal dawk li qed jitgħallmu l-ETV biex iwettqu esperjenza ta’ tagħlim imsejsa fuq ix-xogħol u jippromovu viżibbiltà akbar ta’ eżiti tajbin fis-suq tax-xogħol miksuba mill-ETV, — Reviżjoni tar-Rakkomandazzjoni dwar il-Kompetenzi Ewlenin biex aktar persuni jkunu mgħejuna jiksbu sett ta’ ħiliet ewlenin meħtieġa biex jaħdmu u jgħixu fis-seklu 21 b’enfasi partikolari fuq il-promozzjoni ta’ inklinazzjonijiet u ħiliet intraprenditorjali u orjentati lejn l-innovazzjoni, — Inizjattiva dwar ir-rintraċċar ta’ gradwati biex titjieb l-informazzjoni dwar kif il-gradwati jipprogressaw fis-suq tax-xogħol, — Proposta għal analiżi ulterjuri u skambju tal-aħjar prattiki dwar modi effettivi biex jiġi indirizzat l-eżodu ta’ mħuħ.

3. Il-kamp ta’ applikazzjoni tad-dokument

3.1. F’din l-opinjoni l-KESE jiffoka fuq l-Aġenda nnifisha u tlieta mill-inizjattivi diġà proposti flimkien mal-Aġenda: il-Garanzija ta’ Ħiliet, ir-reviżjoni tal-Qafas Ewropew tal-Kwalifiki, u r-reviżjoni tal-Qafas Europass.

3.2. Il-Kumitat iwieġeb ukoll għat-talba li għamlet il-Presidenza Maltija tal-Kunsill tal-Unjoni Ewropea biex iħejji opinjoni esploratorja dwar is-suġġett tat-Titjib tal-kompetenzi tal-persuni fis-suq tax-xogħol. Minħabba r-replikazzjoni tal-kamp ta’ applikazzjoni u l-qasam, it-tweġiba tal-Kumitat għal din it-talba ġiet inkorporata f’din l-opinjoni u ssaħħaħha f’termini ta’ espansjoni tal-fehmiet tal-Kumitat dwar id-dimensjoni soċjali u l-aspetti tal-ġeneru relatati tal-ħiliet u l-impjegabbiltà.

4. Kummenti ġenerali dwar l-Aġenda

4.1. Il-Kumitat jilqa’ l-Aġenda għall-Ħiliet Ġodda għall-Ewropa proposta mill-Kummissjoni u jemmen li din hija pass pożittiv lejn bilanċ aħjar bejn il-ħtiġijiet tas-soċjetà u tan-negozju għall-ħiliet. Filwaqt li huwa ċar li l-aġenda l-ġdida u l-inizjattivi tagħha jiffukaw fuq is-soluzzjoni ta’ kwistjonijiet attwali, l-aktar billi jiġu emendati l-istrumenti u l-miżuri eżistenti biex tittejjeb l-applikazzjoni u l-funzjonament tagħhom, il-KESE jenfasizza li hemm bżonn li jiġu introdotti aktar soluzzjonijiet innovattivi fl-oqsma tal-edukazzjoni u l-iżvilupp tal-ħiliet. Ħafna Stati Membri u l-Istati taż-ŻEE għandhom diversi approċċi innovattivi li diġà qed jitwettqu, iżda ma jiġux immonitorjati u msemmija fl-aġenda, u anqas minn hekk promossi lill-Istati Membri.

4.2. Il-KESE jemmen bil-qawwa, u l-impatt relattivament żgħir tal-miżuri ġenerali tal-UE (3) fis-setturi tal-edukazzjoni u l-impjieg taż-żgħażagħ mill-2009 jappoġġja din il-fehma, li issa huwa l-waqt għal bidla radikali ġenwina fl-għanijiet u l-funzjonament tas-settur tal-edukazzjoni u t-taħriġ, li jiġbor fih il-fergħat tiegħu kollha – formali, mhux formali u informali – u l-fehim tal-post u r-rwol tiegħu fis-soċjetà, kif ukoll biex l-edukazzjoni tiġi rikonoxxuta bħala fattur ta’ produttività. Hija kruċjali enfasi akbar fuq l-investiment fl-iżvilupp uman għall-futur tal-Ewropa; għalhekk, l-Aġenda l-ġdida għandha tipprovdi mhux biss soluzzjonijiet parzjali għad-differenzi eżistenti fis-suq tax-xogħol, iżda miżuri li jagħtu s-setgħa lil kull individwu fl-UE biex isiru aħjar, aktar kwalifikati u aktar flessibbli fl-għażla ta’ attivitajiet ekonomiċi.

4.3. L-applikazzjoni usa’ tal-ħiliet u t-tqabbil tagħhom, kif ukoll taħriġ mill-ġdid u l-iżvilupp professjonali kontinwu huma rilevanti ħafna fir-rigward tal-impenji soċjali u politiċi tal-Unjoni Ewropea bil-għan li tiżdied il-parteċipazzjoni tas-suq tax-xogħol u jiġu ssodisfati l-ħtiġijiet ta’ swieq tax-xogħol li qed jinbidlu, kif ukoll il-ġlieda kontra l-faqar, l-inugwaljanzi u d-diskriminazzjoni fl-UE. Dawn il-kwistjonijiet ma jistgħux jiġu indirizzati b’mod xieraq mingħajr ma jitqiesu l-perspettivi soċjali u tas-sessi relatati. Madankollu, il-Kumitat jiddispjaċih li l-Aġenda l-ġdida tiffoka fuq il-ħiliet u l-impjegabilità b’mod ġenerali, mingħajr ma jiġu identifikati miżuri speċifiċi sabiex jiġi involut il-potenzjal tal-individwi fix-xogħol part-time u dak prekarju, kif ukoll in-nisa ekonomikament inattivi, ċittadini anzjani u persuni b’diżabbiltà li jistgħu jagħmlu kontributi sostanzjali lill-iżvilupp u t-tkabbir ekonomiku fl-UE.

4.4. Il-KESE jemmen li l-aspetti prinċipali tal-inugwaljanzi bejn is-sessi (4) b’rabta mal-iżvilupp tal-ħiliet tħallew barra waqt l-istadju tal-ippjanar tal-Aġenda: Dawn jinkludu: il-pressjonijiet fuq in-nisa li jaqdu rwoli ta’ kura u biex jirrikonċiljaw ix-xogħol u l-ħajja tal-familja; id-diskriminazzjoni; l-isterjotipi; rappreżentanza akbar ta’ nisa fl-impjiegi mhux standard; għażliet okkupazzjonali limitati fix-xogħol part-time (li jqajmu riskju ta’ edukazzjoni ogħla milli meħtieġ, speċjalment f’każijiet ta’ “tnaqqis fil-grad okkupazzjonali”) u oqsma ta’ studju fejn in-nisa u l-irġiel huma rrappreżentati ħafna, u b’hekk ikunu aktar affettwati minn edukazzjoni żejda fis-suq tax-xogħol.

4.5. L-Aġenda tiffoka sew fuq il-forniment ta’ sett minimu ta’ ħiliet u l-iżvilupp ta’ ħiliet ta’ livell baxx jew medju, iżda l-Kumitat iħoss in-nuqqas ta’ viżjoni usa’ mill-Kummissjoni dwar il-funzjonament u t-tlaqqigħ reċiproku bejn is-sistemi ġenerali tal-edukazzjoni, tax-xogħol u dawk soċjali u l-miżuri individwali tagħhom. Din il-fehma limitata tinjora l-kwistjonijiet ta’ importanza ugwali fuq livelli ogħla ta’ edukazzjoni u taħriġ, ir-rwol tat-tagħlim tul il-ħajja, il-mobilità transkonfinali, l-intraprenditorija, il-kreattività, l-innovazzjoni, il-ħiliet soċjali u l-edukazzjoni interkulturali, biex insemmu ftit. F’dan ir-rigward il-Kummissjoni għandha tagħti attenzjoni speċjali wkoll għall-bżonnijiet ta’ ħiliet speċifiċi tal-professjonijiet liberi (5).

4.6. Għalhekk, il-KESE jħeġġeġ lill-Kummissjoni biex tadotta approċċ koordinat, koerenti u konsistenti għall-inizjattivi ta’ politika tagħha, b’mod partikolari fejn dawn jinvolvu l-iżvilupp tal-ħiliet. Hemm nuqqas ta’ koordinazzjoni effiċjenti bejn l-inizjattivi simultanji proposti minn DĠs separati li huma marbuta ma’ xulxin mill-qrib. Koordinazzjoni aħjar tista’ żżid sew l-effettività u l-impatt ta’ miżuri bħal dawn.

4.7. Minħabba li l-iżvilupp tal-ħiliet għandu implikazzjonijiet ewlenin għat-tkabbir ekonomiku u sabiex ikun żgurat impatt reali, il-Kumitat jixtieq ukoll jara rabtiet aktar diretti bejn l-Aġenda l-ġdida u kemm is-Semestru Ewropew (speċjalment ir-Rakkomandazzjonijiet Speċifiċi għall-Pajjiż) u l-Istrateġija Ewropa 2020. Dan jirreferi b’mod partikolari għall-miri tal-edukazzjoni u tal-impjiegi tagħhom, kif ukoll ir-rwol tal-Aġenda fir-rigward tal-Aġenda 2030, l-Istrateġija tas-Suq Uniku Diġitali, l-Istrateġija tal-Ekonomija Ċirkolari, l-Involviment Strateġiku għall-Ugwaljanza bejn il-Ġeneri 2016-2019, il-Pilastru tad-Drittijiet Soċjali (speċjalment skemi proposti ta’ valur referenzjarju) u l-Għanijiet ta’ Żvilupp Sostenibbli. Li jiġu stabbiliti konnessjonijiet bħal dawn se jsaħħu l-post tal-Aġenda fost l-għanijiet fit-tul u l-oqfsa ta’ politika ġenerali tal-UE u, għaldaqstant, se jiggarantixxu l-istatus tagħha bħala inizjattiva strateġika.

4.8. Il-Kumitat jirrikonoxxi li tqabbil effikaċi tal-ħiliet huwa kruċjali, peress li mhuwiex sostenibbli li jkollok 30 % taż-żgħażagħ Ewropej ikkwalifikati żżejjed għal xogħolhom f’termini ta’ kwalifiki miksuba formalment, u, fl-istess ħin, 40 % ta’ min iħaddem jirrapporta nuqqas ta’ impjegati b’sett ta’ ħiliet meħtieġa. Madankollu, huwa ta’ importanza kbira li t-tqabbil tal-ħiliet jiġi bbilanċjatallinjat mal-ħolqien ta’ impjiegi ta’ kwalità, kif ukoll biex tiġi enfasizzata l-importanza tal-mobilità transkonfinali bħala metodu għat-tqabbil tal-ħiliet, sabiex ikollna soċjetà totalment funzjonali u effikaċi.

4.9. L-Aġenda l-ġdida tenfasizza kemm l-importanza tal-inklużjoni kif ukoll tal-akkwist ta’ ħiliet ta’ impjegabbiltà. Barra minn hekk, filwaqt li jiffoka l-aktar fuq il-ħtiġijiet tal-industrija, il-KESE jemmen li għandu jkun hemm ukoll enfasi ikbar fuq il-ħiliet li huma rilevanti b’mod aktar wiesa’ għas-soċjetà. Il-ħiliet huma wkoll għall-benefiċċju usa’ tal-individwi u s-soċjetà – bħall-ħiliet trasversali, trasferibbli jew ħiliet personali (eż il-kritika u l-ħsieb kreattiv, u l-kompetenzi soċjali, ċivili u kulturali) (6). Il-Kumitat jiddispjaċih ukoll li l-intraprenditorija (f’sens wiesa’, jiġifieri sens ta’ inizjattiva) mhijiex enfasizzata fl-Aġenda l-ġdida bħala ħila tal-ħajja ta’ benefiċċju għall-individwi kollha.

4.10. Barra minn hekk, il-KESE għal darb’oħra jenfasizza l-opportunità ta’ bosta biljuni ta’ euro mitlufa li qamet bħala riżultat ta’ nuqqas ta’ appoġġ għall-intraprenditorija tan-nisa (7). In-nisa fin-negozju joħolqu l-impjiegi, l-innovazzjoni u ħiliet ġodda fis-setturi kollha tal-industrija. Barra minn hekk dawn huma proattivi fl-intraprenditorija soċjali, it-tisħiħ u l-promozzjoni tal-komunità u l-innovazzjoni soċjali (8).

4.11. Il-KESE jirrikonoxxi li huwa vitali li jiġi żgurat li ż-żgħażagħ kollha jkollhom il-ħiliet bażiċi, iżda jiddispjaċih dwar in-nuqqas ta’ miżuri speċifiċi fl-Aġenda l-ġdida biex jindirizzaw ir-rwol ewlieni li jaqdi t-tagħlim mhux formali u informali fit-tħejjija taż-żgħażagħ għall-ħajja. Il-ħiliet u l-kompetenzi miksuba barra mill-edukazzjoni u t-taħriġ formali jagħtu opportunità liż-żgħażagħ li jiġu impjegati kif ukoll li jieħdu posthom fis-soċjetà usa’ u jikkontribwixxu għaliha. Il-maġġoranza tal-ħiliet ta’ komunikazzjoni, u dawk kulturali, maniġerjali u personali li l-impjegaturi jfittxu huma miksuba permezz tat-tagħlim mhux formali u informali u dawn il-kompetenzi għandhom jiġu vvalidati u rikonoxxuti (9).

4.12. Filwaqt li jikkunsidra l-prijoritizzazzjoni tal-investiment finanzjarju fid-dixxiplini tal-edukazzjoni li huma meqjusa aktar rilevanti biex tingħata spinta lill-ekonomiji nazzjonali, il-Kumitat huwa tal-fehma li l-Aġenda l-ġdida m’għandhiex tinkoraġġixxi lill-gvernijiet biex jirtiraw l-impenji magħmula fil-Communique ta’ Bukarest tal-Proċess ta’ Bolonja, relatata ma’ li jiġi żgurat finanzjament adegwat għall-edukazzjoni għolja. Tali diviżjonijiet jistgħu jdgħajfu oqsma oħra tal-edukazzjoni u jillimitaw l-aċċess għal edukazzjoni ġenerali u ħiliet ġeneriċi.

4.13. Sabiex tiġi ffaċilitata l-integrazzjoni taż-żgħażagħ fis-suq tax-xogħol tal-lum, l-Istati Membri għandhom ukoll jimpenjaw ruħhom mill-ġdid fir-rigward tal-qafas strateġiku għall-kooperazzjoni fl-edukazzjoni u t-taħriġ (ET 2020) u l-Aġenda ta’ Oslo tal-2006, li għadhom rilevanti ħafna anke llum. Mingħajr aktar progress fl-oqsma tal-ħiliet prattiċi u fis-suġġetti xjentifiċi u tekniċi ser ikun diffiċli li jittejbu l-edukazzjoni u t-taħriġ vokazzjonali u s-sistemi ta’ apprendistat.

4.14. Il-KESE jenfasizza l-fatt li s-sistemi edukattivi nazzjonali huma l-ewwel livell responsabbli għal edukazzjoni u taħriġ effiċjenti u li jiffunzjonaw tajjeb; ir-responsabbiltà, għalhekk, hija f’idejn il-gvernijiet tal-Istati Membri li jiġu żgurati livelli minimi ta’ ħiliet bażiċi. Għalhekk huwa importanti li l-Kummissjoni terġa’ tivvaluta jekk l-Aġenda l-ġdida hux se tippermetti l-awtorizzazzjoni u l-promozzjoni tal-bidliet meħtieġa f’livell nazzjonali u ġenwinament tgħin lill-Istati Membri biex jagħmlu użu aħjar mill-fondi eżistenti. Huwa madankollu importanti li jingħata appoġġ għal mekkaniżmu nazzjonali għall-konsultazzjoni bejn il-gvernijiet u l-partijiet interessati bil-ħsieb li jissaħħaħ id-djalogu soċjali, titrawwem il-kooperazzjoni, tiġi żgurata d-distribuzzjoni effettiva tal-aħjar prattiki kif ukoll il-ġbir malajr ta’ feedback u data rilevanti.

4.15. Madankollu, il-Kumitat huwa mħasseb dwar jekk il-valur tal-inizjattivi proposti jistax jintilef, meta wieħed iqis li fir-realtà l-pajjiżi Ewropej għadhom jiffaċċjaw il-kriżi. It-tnaqqis baġitarju, b’mod partikolari dak li jolqot ir-riżorsi allokati għall-edukazzjoni u t-taħriġ, jista’ jagħmilha iktar diffiċli li jissolvew l-inugwaljanzi bejn iż-żgħażagħ meta jibdew l-iskola, u li tiġi promossa edukazzjoni tul il-ħajja ta’ kwalità għolja għal kulħadd.

4.16. Il-KESE ma jistax jaċċetta li ma hemm ebda skema ġdida ta’ finanzjament prevista biex tiġi infurzata l-Aġenda l-ġdida. Huwa jissuġġerixxi li l-Aġenda tiġi akkomodata f’qafas makroekonomiku abilitanti fejn l-investiment fil-ħiliet u l-kapaċitajiet tan-nies ma jiġix trattat bħala spiża iżda nefqa li ġġib benefiċċji pożittivi matul iż-żmien.

4.17. Il-KESE jemmen bis-sħiħ li l-aħjar użu possibbli tal-programmi ta’ finanzjament eżistenti mhux se jkun biżżejjed biex jirfed l-ambizzjonijiet tal-Aġenda. Għalhekk se jkun meħtieġ aktar finanzjament apparti mill-aġġustamenti potenzjali tul ir-reviżjoni ta’ nofs it-terminu tal-qafas finanzjarju pluriennali għall-2014-2020 prevista fid-dokument. Il-KESE jħeġġeġ ukoll lill-Istati Membri biex iżidu l-infiq fuq l-edukazzjoni u jiżguraw li jintefaq b’mod effettiv. Jemmen li l-kontribuzzjonijiet magħmula mill-Istati Membri biex ikopru l-infiq fuq l-edukazzjoni u t-taħriġ m’għandhomx jiġu inklużi fil-qafas użat biex jiġi kkalkolat id-defiċit tal-baġit tagħhom.

4.18. Barra minn hekk, il-Kumitat jenfasizza li s-sorsi ta’ finanzjament proposti għall-Aġenda l-ġdida – b’mod partikolari l-FSE u l-Erasmus+ – diġà qed jiġu ppjanati u mqassma fil-livell nazzjonali, u b’hekk l-użu tagħhom għall-finijiet ta’ implimentazzjoni tal-aġenda huwa saħansitra iktar inċert.

4.19. Il-Kumitat japprezza l-enfasi qawwija fuq id-djalogu u l-konsultazzjoni mal-imsieħba soċjali u mal-impriżi fl-Aġenda l-ġdida u jinkoraġġixxi aktar tisħiħ ta’ dan id-djalogu sabiex jitjieb it-tqabbil tal-ħiliet u jiġi żgurat aċċess aħjar għall-ħaddiema tas-sengħa għas-suq tax-xogħol, kemm bħala parti mill-Bidu ġdid għad-djalogu soċjali (10), kif ukoll fi ħdan l-Istati Membri. Huwa wkoll essenzjali li jiġi rikonoxxut u appoġġjat ir-rwol tal-organizzazzjonijiet tas-soċjetà ċivili (OSĊ) minħabba l-esperjenza vasta tagħhom tal-provvista tas-servizz taħt oqfsa tal-intrapriżi soċjali u l-istat ta’ tħejjija biex jinkisbu ħiliet ta’ intraprenditorija soċjali, li huma element ewlieni fl-Aġenda. Barra minn hekk, u speċjalment fir-rigward tal-isfruttament tal-intraprenditorija u l-ħiliet intraprenditorjali, huwa importanti li jiġu inklużi l-korpi rappreżentattivi professjonali fid-djalogu.

4.20. Il-KESE jenfasizza wkoll il-ħtieġa għal aktar enfasi fuq miżuri mmirati biex jintlaħqu gruppi żvantaġġati, inklużi persuni b’diżabbiltà. Dan jinvolvi l-ġbir ta’ data fuq livell nazzjonali biex jiġi vvalutat l-impatt tal-miżuri attwali fuq gruppi mmirati u biex ikun żgurat li dawn il-miżuri jiġu adattati għall-bżonnijiet speċifiċi tal-istudenti f’termini ta’ aċċess, it-tul ta’ żmien u d-distribuzzjoni. Dan ifisser ħidma fi sħubija ma’ dawk li jieħdu d-deċiżjonijiet, l-organizzazzjonijiet u l-assoċjazzjonijiet li jaħdmu direttament ma’ benefiċjarji potenzjali. Xi assoċjazzjonijiet bħal dawn huma pjuttost żgħar li żżommhom milli jaċċessaw għotjiet mill-UE. Għaldaqstant għandhom jinstabu soluzzjonijiet biex jitħaffef l-aċċess tagħhom għal dan l-appoġġ finanzjarju.

5. Dwar il-Proposta għat-twaqqif ta’ Garanzija tal-Ħiliet

5.1. Il-KESE jemmen li l-Garanzija ta’ Ħiliet proposta se tagħmel differenza tanġibbli biss jekk jittieħdu tagħlimiet mill-implimentazzjoni tal-Garanzija għaż-Żgħażagħ (jiġifieri li tiġi evitata duplikazzjoni, tkun żgurata aktar konsistenza). B’mod partikolari, il-Garanzija ta’ Ħiliet għandha taspira li tiżgura implimentazzjoni aktar rapida, għandu jkollha approċċ integrat mas-servizzi soċjali li jakkumpanjawha, tkun aktar miftuħa għal sħubijiet mal-impriżi, imsieħba soċjali u OSĊ, u tkun aktar flessibbli sabiex takkomoda utenti bi ħtiġijiet speċjali ta’ integrazzjoni. Huwa essenzjali li l-Garanzija ta’ Ħiliet tkun meqjusa bħala miżura ta’ intervenzjoni ta’ valur miżjud aktar milli waħda ta’ ħolqien tax-xogħol.

5.2. Il-Kumitat preċedentament enfasizza (11) li l-iżvilupp tal-ħiliet fl-era diġitali qed iseħħ f’kuntest ta’ tibdil rapidu u fi żminijiet ta’ taqlib fejn il-mudelli tan-negozju jistgħu jinbidlu b’mod fundamentali. Parti mill-impatt li d-diġitalizzazzjoni qed ikollha fuq l-impjieg diġà hija viżibbli, filwaqt li diversi stimi jissuġġerixxu li bejn wieħed u ieħor 50 % tal-impjiegi għal ħaddiema ta’ ħiliet medji tal-lum huma fir-riskju li jiġu sostitwiti mit-teknoloġija diġitali fl-għoxrin sena li ġejjin u li fil-futur il-ħaddiema se jeħtieġu miżuri komprensivi ta’ tagħlim ta’ ħiliet mill-ġdid kull ħames snin (12). Għalhekk, approċċ kontinwu għat-taħriġ mill-ġdid u t-tagħlim tul il-ħajja, kif ukoll djalogu mill-qrib man-negozji, l-imsieħba soċjali u l-partijiet interessati isiru saħansitra aktar importanti. Il-KESE jħeġġeġ għal aktar soluzzjonijiet biex jiżdied il-finanzjament, bħalma huma l-investiment pubbliku u privat, li huma neċessarji biex tkun żgurata l-provvista rapida tal-ħiliet. L-istrumenti użati f’xi Stati Membri tal-UE, bħal pereżempju l-ftehimiet kollettivi dwar liv mħallas għat-taħriġ, għandhom jiġu eżaminati wkoll.

5.3. Għalhekk il-KESE jemmen li mhux biżżejjed li l-individwi jiġu megħjuna biss biex jakkwistaw sett minimu tal-ħiliet, u li huwa kruċjali li jiġi żgurat li l-Garanzija ta’ Ħiliet tkun twitti t-triq b’mod garantit li tgħin lin-nies javvanzaw aktar u jilħqu l-ogħla livell tal-ħiliet li jista’ jinkiseb. L-għan tal-Garanzija għandu jkun mhux biss li jittejbu l-ħiliet bażiċi, iżda wkoll li tippermetti progressjoni lejn kwalifiki ogħla u sett usa’ ta’ ħiliet. Inkella dawn l-individwi – speċjalment in-nisa (13) u l-anzjani – ser jibqgħu maqbuda fil-qgħad jew f’impjiegi b’ħiliet baxxi, li kontinwament qed jonqsu f’dinja diġitalizzata.

5.4. Fl-istess ħin, huwa importanti li wieħed jagħraf li t-titjib biss tal-ħiliet individwali mhux se jagħti l-effett mixtieq ta’ impjegabbiltà jekk ma jiġux żviluppati aktar il-politiki soċjali, ekonomiċi u dawk dwar is-sessi, li huma politiki marbutin flimkien mill-qrib u ta’ appoġġ. Dan jirreferi b’mod speċjali għall-politiki li għandhom x’jaqsmu ma’: servizzi li jippermettu bilanċ bejn xogħol u l-ħajja, l-inkoraġġiment tal-intraprenditorija, is-servizzi ta’ appoġġ għall-ġenituri waħedhom f’diffikultà, il-provvista ta’ faċilitajiet tal-kura tat-tfal full-time kwalitattivi, aċċessibbli u affordabbli, bħala wieħed mill-ixpruni ewlenin biex jinkoraġġixxu kemm il-parteċipazzjoni fis-suq tax-xogħol tan-nisa u l-irġiel kif ukoll id-disponibbiltà ta’ servizzi ta’ kura xierqa għall-popolazzjoni anzjana, eċċ. (14)

5.5. Il-KESE jenfasizza r-rwol fundamentali tal-imsieħba soċjali u l-attivitajiet tagħhom (15) ta’ titjib tal-ħiliet u l-iżvilupp tal-politika. Il-KESE jemmen ukoll li r-rwol tal-OSĊ rilevanti għandu jiġi promoss aħjar minħabba l-esperjenza wiesgħa tagħhom biex jittrattaw ma’ miżuri għall-kisba ta’ ħiliet għal persuni li attwalment ma jistax ikollhom aċċess għas-suq tax-xogħol. Dawn il-gruppi huma normalment marbuta ma’ livelli ta’ kwalifiki aktar baxxi u għandhom rabtiet aktar dgħajfa ma’ fornituri oħra ta’ ħiliet, bħas-servizzi pubbliċi tal-impjiegi, il-fornituri tal-edukazzjoni u t-taħriġ formali, eċċ. Barra minn hekk, il-varjetà tal-utenti tas-servizzi miġbura madwar fornituri mingħajr skop ta’ profitt ta’ servizz għall-inklużjoni fid-dinja tax-xogħol – xi kultant bi bżonnijiet kumplessi – tfisser li l-OSĊ huma lesti li jipprovdu offerti ta’ tagħlim personalizzat, li huwa wieħed mit-tliet pilastri inklużi fil-Garanzija ta’ Ħiliet. Jekk dawk li għandhom kwalifiki baxxi għandhom ikunu l-mira ewlenija tal-Garanzija ta’ Ħiliet, l-OSĊ għandhom għaldaqstant jiġu rikonoxxuti bħala wieħed mill-atturi ewlenin fil-proċess ta’ implimentazzjoni.

5.6. Il-KESE jemmen li r-rwoli u r-responsabbiltajiet marbuta mal-kisba tal-kwalifiki u t-tieni ċans u l-programmi ta’ titjib fil-ħiliet għandhom jinqasmu bejn l-istat, il-kumpaniji, l-istudenti u dawk li jipprovdu l-edukazzjoni, u l-attivitajiet għandhom jinbnew fuq kooperazzjoni ta’ suċċess. Madankollu, l-inċentivi meħtieġa biex ikun żgurat li min iħaddem u l-impjegati jaċċettaw u jaqsmu rwoli u responsabbiltajiet bħal dawn meta jkunu involuti f’taħriġ ulterjuri għadhom mhumiex ċari.

6. Dwar il-Proposta għal reviżjoni tal-Qafas Ewropew tal-Kwalifiki

6.1. Il-KESE jemmen li l-iżvilupp ulterjuri tal-QEK għandu jiffoka fuq it-tisħiħ tal-kooperazzjoni bejn l-Istati Membri, l-imsieħba soċjali u partijiet interessati oħra, biex b’hekk tinbena l-fiduċja fl-oqfsa ta’ kwalifiki u s-sistemi ta’ kwalità tal-edukazzjoni reċiproċi. Huwa importanti – skont il-prinċipji tat-tagħlim matul il-ħajja – li wieħed iżomm f’moħħu l-importanza tar-rikonoxximent tal-ħiliet u l-kwalifiki għal tagħlim ulterjuri, u mhux biss għas-suq tax-xogħol. Il-kwalifiki formali għandhom isibu modi biex jivvalidaw il-ħiliet miksuba permezz ta’ tagħlim mhux formali u informali, b’referenza partikolari għal ħiliet trasversali. Dan huwa biss mod ta’ ksib ta’ għarfien permezz ta’ mogħdijiet ta’ tagħlim differenti u aktar flessibbli li l-prinċipji ewlenin ta’ riżultati ta’ tagħlim u l-oqfsa ta’ kwalifiki joħolqu bażi soda għalihom.

6.2. Ta’ min jinnota li għalkemm l-ESCO għandha potenzjal kbir, din għadha qed tiġi żviluppata u qed tikkawża inċertezza fost l-Istati Membri. L-ESCO għandha tappoġġja l-iżvilupp tal-QEK u l-użu tiegħu, iżda huwa essenzjali li jiġu ffinalizzati l-proċessi ta’ referenzar sabiex l-ESCO tkun tista’ tikkontribwixxi.

6.3. Il-Kumitat jaqbel li hemm bżonn li jittejjeb il-fehim u l-komparabilità ta’ kwalifiki differenti. Kif inhu, il-fokus tar-reviżjoni proposta biex tissaħħaħ it-trasparenza u l-konsistenza tal-QED huwa milqugħ tajjeb ħafna. Madankollu, huwa kruċjali li jiġi żgurat li t-tentattiv biex jittejjeb il-QEK ma jsirx ta’ piż żejjed u burokratiku.

6.4. Il-KESE jenfasizza li – speċjalment fir-rigward li jintlaħaq livell għoli ta’ ħiliet – għad hemm ħafna xogħol xi jsir sabiex jittejjeb it-tagħlim mhux formali u informali b’tali mod li jkunu jistgħu jitħalltu fis-sistemi edukattivi u ta’ taħriġ formali eżistenti mingħajr tfixkil u b’mod li huwa aċċettabbli għall-partijiet interessati rilevanti kollha. Bħalissa tali integrazzjoni hija ferm limitata minħabba n-nuqqas ta’ definizzjonijiet ta’ ekwivalenza aċċettati b’mod komuni, fiduċja reċiproka baxxa fl-oqfsa ta’ kwalifiki nazzjonali u differenzi kbar fil-livelli ta’ referenzar bejn l-oqfsa nazzjonali tal-kwalifiki u l-QEK.

6.5. Il-KESE jirrakkomanda wkoll li tiġi żgurata konsistenza akbar bejn l-istrumenti tal-UE – jiġifieri l-QEK, l-ECVET u l-EQAVET.

7. Dwar il-Proposta għal reviżjoni tal-Qafas Europass

7.1. Il-KESE jappoġġja bis-sħiħ il-Qafas il-ġdid tal-Europass, b’mod partikolari t-tibdil mill-użu tal-Europass bħala faċilità li tibbaża fuq dokumenti għal pjattaforma bbażata fuq is-servizzi.

7.2. Il-Kumitat jemmen li t-trasparenza, l-użabbiltà, l-aċċessibilità u l-effiċjenza għandhom ikunu l-muturi ewlenin fit-twaqqif ta’ pjattaforma madwar l-Ewropa li permezz tagħha l-individwi jistgħu jaċċessaw firxa ta’ servizzi. Huwa kruċjali li jiġi żgurat li l-Qafas Europass huwa aċċessibbli għal persuni b’diżabilità. Huwa importanti wkoll li jittieħed kont tal-aċċessibbiltà tal-informazzjoni f’termini ta’ ambjent fiżiku, peress li xi diżabilitajiet jaffettwaw l-abbiltà li jintużaw sistemi tal-IT, u, f’każijiet bħal dawn, punti ta’ aċċess speċjali u metodi alternattivi oħra ta’ aċċess għandhom ikunu disponibbli.

7.3. Madankollu, il-KESE għandu xi dubji dwar jekk huwiex etiku li jintużaw il-fondi tal-programm Erasmus+ – stima ta’ EUR 2 500 000 – bħala s-sors inizjali ta’ fondi biex jiġu żviluppati servizzi tal-web għal ħiliet u l-kwalifiki. Fl-istess ħin, il-Kumitat iħeġġeġ lill-Kummissjoni biex terġa’ tivvaluta l-implikazzjonijiet baġitarji b’mod iktar realistiku, peress li l-Istati Membri ser ikollhom implikazzjonijiet finanzjarji minħabba l-kamp ta’ applikazzjoni akbar tal-informazzjoni miġbura u l-ħtieġa li tirriżulta għat-titjib tal-għodod u l-mezzi tagħhom għat-tressiq tad-data.

7.4. Il-Kumitat jemmen li huwa importanti wkoll li jiġu evalwati l-implikazzjonijiet baġitarji tad-disseminazzjoni lill-pubbliku tal-Europass il-ġdid, peress li s-suċċess tal-qafas il-ġdid mhux biss jiddependi ħafna fuq iż-żieda ġenerali tal-kwalità u l-għadd ta’ servizzi, iżda wkoll fuq iż-żieda ċara tal-utenti.

Brussell, it-22 ta’ Frar 2017. Il-President tal-Kumitat Ekonomiku u Soċjali Ewropew Georges DASSIS

(1) http://ec.europa.eu/growth/smes/promoting-entrepreneurship/we-work-for/liberal-professions_en

(2) Din ir-rata hija ogħla fost il-grupp ta’ bejn il-55 u l-65 sena fejn 50 % tal-adulti m’għandhom l-ebda ħiliet bażiċi fl-ICT. OECD, Programm għall-Valutazzjoni Internazzjonali tal-Kompetenzi tal-Adulti (PIAAC), Ġunju 2015.

(3) eż. Il-Monitoraġġ tal-Edukazzjoni u t-Taħriġ 2016 tal-Kummissjoni Ewropea, Settembru 2016; European Policy Centre, “Towards a Europeanisation of Youth Employment Policies? A Comparative Analysis of Regional Youth Guarantee Policy Designs”, Settembru 2016.

(4) Organizzazzjoni Internazzjonali tax-Xogħol, “Skills mismatch in Europe” Statistics Brief, Settembru 2014.

(5) http://ec.europa.eu/growth/smes/promoting-entrepreneurship/we-work-for/liberal-professions_en

(6) Opinjoni tal-KESE dwar Il-promozzjoni tal-kreattività, l-intraprenditorija u l-mobbiltà fl-edukazzjoni u t-taħriġ (ĠU C 332, 8.10.2015, p. 20).

(7) Opinjoni tal-KESE dwar Intrapendituri nisa (ĠU C 299, 4.10.2012, p. 24).

(8) 10 studji tal-każijiet fil-pajjiżi dwar l-impatt tal-intraprenditorija soċjali tan-nisa fl-Ewropa ġew analizzati bħala parti mill-proġett European Women’s Lobby WEstart.

(9) Opinjoni tal-KESE dwar Il-Politiki tal-UE u l-Volontarjat (ĠU C 181, 21.6.2012, p. 150).

(10) Bidu ġdid għad-djalogu soċjali, Dikjarazzjoni tal-Presidenza tal-Kunsill tal-Unjoni Ewropea, il-Kummissjoni Ewropea u l-Imsieħba Soċjali Ewropej, 27 ta’ Ġunju 2016.

(11) Opinjoni tal-KESE dwar L-effetti tad-diġitalizzazzjoni fuq is-settur tas-servizzi u l-impjiegi (ĠU C 13, 15.1.2016, p. 161).

(12) eż. Bowles, J., “The computerisation of European jobs who will win and who will lose from the impact of new technology onto old areas of employment?”, 2014, “The computerisation of European jobs”, Frey, C. M., Osborne, M., “The future of employment: How susceptible are jobs to computerisation?”, 2013, Pajarinen, M., Rouvinen, P., Ekeland, A., “Computerization Threatens One-Third of Finnish and Norwegian Employment”, ETLA, 2015.

(13) Il-pjan direzzjonali tal-Kummissjoni “Bidu ġdid biex jiġu indirizzati l-isfidi ta’ bilanċ bejn ix-xogħol u l-ħajja privata ffaċċjati minn familji li jaħdmu”, Awwissu 2015.

(14) Opinjoni tal-KESE dwar L-impjieg tan-nisa b’relazzjoni mat-tkabbir (ĠU C 341, 21.11.2013, p. 6).

(15) L-attivitajiet konġunti li qed isiru mill-imsieħba soċjali Ewropej, b’enfasi fuq l-ETV u l-apprendistati, partikolarment l-investiment fl-edukazzjoni u t-taħriġ, l-indirizzar tat-tluq bikri mill-iskola u biex jinkisbu riżultati ta’ tagħlim aħjar.